Hardi Tiidus 1974. aastal  
Foto: Jaan Künnap
**Hardi Tiidus** (sünninimi Harde Tiitus; 8. november 1918 Tallinn – 21. märts 1999 Tallinn) oli eesti teleajakirjanik, ajaloolane ja tõlkija.

Õpingud
-------

Tiidus õppis Tallinna 1. Algkoolis ja lõpetas 1937. aastal Gustav Adolfi Gümnaasiumi. Ta soovis astuda Tallinna Konservatooriumi, kuid isa nõudel õppis siiski aastatel 1937–1941 Tallinna Tehnikaülikoolis ehitusteaduskonnas ning astus 1938. aastast korporatsiooni Tehnola liikmeks. Tehnola liikmed kuulusid kõik ka Kaitseliitu. Kuna Tiidus hiljem seda oma parteiliikme ankeedis ei maininud, sai ta EKP Keskkomitee büroolt parteilise karistuse. Oli ansambli Laulvad Seilorid liige. 

Aastatel 1946–1952 õppis ta kaugõppes Tartu Riikliku Ülikoolis ajalugu.

Teine maailmasõda
-----------------

Teisest maailmasõjast võttis ta 1941. aastal osa Oranienburgi platsdarmil (Leningradi blokaadi ajal) Punaarmee 8. armee staabi juures olnud I üksikus side-telegraafiroodus teenides ja 1942. aastast sõja lõpuni Eesti Laskurkorpuse koosseisus. Pärast ÜK(b)P liikmeks astumist 1943. aastal (partei liige oli Tiidus 1990. aastani) oli ta 7. Eesti Laskurdiviisi 23. Suvorovi ordeniga suurtükipolgu 1. divisjoni ülema asetäitja poliitalal, seejärel ka Laskurkorpuse divisjoni partorg ning hiljem diviisi poliitosakonna vaneminstruktor-klubiülem, kellena organiseeris diviisis meelelahutust ja korraldas isetegevust.

Süüdistused sõjakuritegudes
---------------------------

Näitleja Lembit Anton on oma mälestusteraamatus kajastanud KuKu klubis asetleidnud Rein Areni süüdistusi Hardi Tiidusele:
„„Aga mina küsin sinu käest, Hardi Tiidus, kuidas sa julgesid Velikije Luki all eesti mehi selja tagant maha lasta?"
Tiidus ehmatas vagaseks ja maigutas ainult suud. 
„Sa olid ju Eesti korpuse politruk. Sa nuhkisid eesti meeste meelsust ja andsid neid üles. Venelased saatsid need mehed koonduslaagritesse ja paljud lasti ka kohe maha. Sa mängisid alatut äraandjat. Sa olid Juudas Eesti korpuses. Mitu seeklit sa said iga ülesantud mehe eest? Sa oled alatu argpüks. Et mitte rindele sattuda, astusid sa parteisse. Parteilasi rindele ei saadetud. Jäid tagalasse. Sa ei leppinud ainult parteiga. Et oleks veel kindlam tagalas olemine, pugesid sa julgeolekusse – KGB-sse – ja siin sa töötasid suure hoole ja usinusega. Sa saatsid paljusid ausaid mehi sõjakohtu alla, vangilaagritesse ja karistus­pataljonidesse, kus kõik need mehed ka ära tapeti.
Ütle sina, alati kaabakas, kui palju eesti mehi sina oled kinni pannud, kui palju eesti mehi on sinu tegevuse tõttu tapetud?
Ausate inimeste kannatuste ja elude arvel korjasid sina endale kuulsust, aukraade, ordeneid ja medaleid rinda. Sakslane tappis rindel eestlasi, aga sina tapsid eesti mehi Vene rinde tagalas. Kui Eesti korpus sakslaste vastu rünnakule saadeti, siis sina seisid, automaat käes, kuskil nurga taga ja lasid maha iga eesti mehe, kes rünnakule ei läinud või hirmuga tagasi jooksis. Sa olid eesti meeste mõrtsukas. Mitu meest sa maha lasid?"
„Mina ei ole mitte kedagi maha lasknud," kogeles nüüd Hardi Tiidus, näost punane kui vähk.
„Mina tean mitut Eesti korpuse meest, kes mulle on rääkinud, et nemad ise nägid, kuidas sa küüni nurga taga passisid ja tulistasid ja tulistasid. Sinu õigustuseks nad rääkisid, et seal oli veel ka teisi politrukke, kes koos sinuga passisid ja tulistasid."
Ja nüüd pöördus Rein Aren Kukus olevate inimeste poole ja hüüdis üle saali:
„Vaadake seltsimehed, millise massimõrvariga me siin iga päev koos istume, konjakit joome ja malet mängime. Aga seda mõrtsukat ei karista keegi. Teda kaitseb partei, julgeolek ja KGB.
Näete nüüd, millised kaabakad ja mõrtsukad on koondunud parteisse! Kommunistlik partei, see on üks suur kurjategijate jõuk. Sinna on kokku korjatud igat masti karjeriste ja kaabakaid, aferiste, pätte ja petiseid. Kommunistlik partei…""

Elukäik
-------

Pärast sõda töötas Hardi Tiidus ajalehes Noorte Hääl, Vabariikliku Noorte Maja direktorina ja lektorina ELKNÜ Keskkomitees. Aastatel 1948–1950 ja 1956–1960 oli ta Eesti Raadio vastutav toimetaja, 1950–1955 Eesti Riikliku Kirjastuse vastutav toimetaja. Aastatel 1956–1978 töötas Tiidus Eesti Televisioonis, kus oli vaheldumisi mitme toimetuse peatoimetaja ja toimetaja.

Lisaks juhtis Hardi Tiidus telesaateid, neist tuntuim oli seitsme aasta jooksul toimetatud 135 osaline telesari "Vana hõbe", mille kaudu oli ta antiikajaloo propageerija. Tiidus oli Eesti Reklaamfilmi egiidi all toimunud mälumängusarjade "Trips-traps-trull", "Reis ümber maailma", "Viis viie vastu", "Viimane langeb välja", "Parem pääseb edasi", "Kes keda?" jms üks algatajaid ja žürii liige. Ta osales aastatel 1966–1970 Soome-Eesti telemälumängudes "Naapurivisa". Tiidus kuulus aastaid Eesti Raadio "Mnemoturniiri" tarkade klubisse ning osales saates üle 800 korra. Ta oli populaarne külaline kõikvõimalikel mälumängudel ja ka kultuuriüritustel.

Ilukirjandust hakkas Tiidus tõlkima 1940. aastate lõpul, kokku tõlkis enam kui poolsada raamatut. Kirjanike Liidu liige oli ta 1951. aastast. Ta on tõlkinud Estonia teatrile neli ooperit: "Carmen", "Padaemand", "Nikita Veršinin" ja "Boriss Godunov", muu hulgas on ta tõlkinud kreeka keelest eesti keelde ka olümpiahümni.

Muud
----

Koolipoisina kogus ta riikide lippe, vappe ja hümne, milliseid sai ta ka Tallinnas asunud välisriikide esindustest. Elu lõpul ütles ta end oskavat klaveril mängida 110 riigi hümni.
Enda sõnul suutis Hardi Tiidus vestelda kaheksas keeles, lugeda ja aru saada kõnest veel umbes sama paljudes keeltes.

Hardi Tiidus mängis paljusid pille ning komponeeris ka laule, nagu omal ajal tuntud "Hõbedane sõlg" ja "Sünnipäevalaul". Lisaks oli ta sadade kupleede esitaja, esimesed kupleed ja laulud sündisid juba Eesti Laskurkorpuse ajal ("Erika", "Seitse patja, neli tekki" jt). Soomlane Kauko Röyhkä on temast teinud laulu "Hardi Tiidus".

2000. aastal valmis temast dokumentaalfilm "Tere, kallis inimene!", mille režissöör oli Mati Talvik. Koolinoortele korraldatakse Hardi Tiiduse nimelisi mälumänge "Uus Hõbe". Eesti individuaalsetel mälumängu meistrivõistlustel antakse välja auhinda Kuldne Hardi.

Isiklikku
---------

Hardi Tiiduse isa oli August Eduard Tiidus (Tiitus) ja ema Eliise Tiidus. Hardi isa ja lelled olid kaugsõidukaptenid. Tal oli noorem õde Valve (Märtson) ja vanem vend Erich (suri noormehena). Abikaasad olid Klaudia Ojatar (1917–1996, nende tütar Tiiu sündis Tallinnas veebruaris 1942) ja Salme Akel (1926–2010). Viimasest abielust Margi Tiidusega (1942–2013) sündis tütar Maria Tiidus (1981).

Hardi Tiidus on maetud Tallinna Metsakalmistule, telekolleeg Valdo Pandi naabrusse.

Raamatud
--------

* 1995 "Tere, Inimene" (koos Olev Remsuga). Meelejahutaja raamatukogu nr 6(28), Meelejahutaja AS
* 1997 "Vana hõbe. Lugusid Vana-Kreekast ja Vana-Roomast". Ilo. ISBN 9985571398

### Tõlgitud raamatuid

* Howard Fast. "Viimne piir". Eesti Riiklik Kirjastus 1951
* Heinrich Mann. "Kuningas Henri IV noorus" (värsside tõlge). Eesti Riiklik Kirjastus. 1961
* Mark Twain. "Võhikud võõrsil", Eesti Riiklik Kirjastus. 1963
* Mark Twain. "Kirjad Maa pealt", Eesti Raamat. 1966
* Irwin Shaw. "Noored lõvid", Eesti Raamat. 1969
* Lion Feuchtwanger. "Rebased viinamäel", Eesti Raamat. 1973
* Edith Hamilton. "Antiikmütoloogia". Eesti Raamat. 1975
* Robert Graves. "Jumal Claudius ja tema naine Messalina". Eesti Raamat. 1978
* Robert Graves. "Mina, Claudius", Eesti Raamat. 1978

Filmid
------

* "Külmale maale", telemängufilm 1965, filmi toimetaja
* "Mis juhtus Andres Lapeteusega?", mängufilm 1966, Sammelselg
* "Keskpäevane praam", mängufilm 1967, mees bussis
* "Must habe tahab teada", muusikafilm 1967, filmi toimetaja
* "Mehed ei nuta", telemängufilm 1968, jahikapten
* "Varastati Vana Toomas", mängufilm 1970, rahulik numismaatik
* "Kolme katku vahel", telemängufilm 1970, raehärra
* "Noor pensionär", telemängufilm 1972, kohtu eesistuja
* "Minu naine sai vanaemaks", telemängufilm 1976, mees tänavalt
* "Sensatsioon", muusikaline film 1986, turuline

Tunnustus
---------

* 1945 – Isamaasõja II järgu orden
* 1978 – Eesti NSV teeneline kultuuritegelane
* 1993 – huumoripreemia Meie Mats

Viited
------

1. ↑  "arhiivikoopia". Originaali arhiivikoopia seisuga 1. detsember 2011. Vaadatud 21. veebruaril 2011.`{{cite web}}`: CS1 hooldus: arhiivikoopia kasutusel pealkirjana (link)
2. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk. 45. Vaadatud 14.01.2023.
3. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk. 214. Vaadatud 14.01.2023.
4. 1 2 3 4 5  Toivo Tootsen. Vana Hõbe. Hardi Tiidus ja inimesed tema ümber. 2013. lk.318–319. Vaadatud 14.01.2023.
5. ↑  Relva ja lauluga, err.ee arhiiv, 25.09.1964
6. ↑
7. ↑  Hardi Tiidus. Eesti Entsüklopeedia.
8. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk. 138, lk. 145, lk. 148. Vaadatud 18.01.2023.
9. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk. 134. Vaadatud 18.01.2023.
10. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk.41. Vaadatud 18.01.2023.
11. ↑  Multitalent Hardi Tiiduse lugu. Kesknädal, 13.06.2018.
12. ↑  Toivo Tootsen. Vana Hõbe. Hardi Tiidus ja inimesed tema ümber. 2013. lk. 8, lk. 78. Vaadatud 18.01.2023.
13. ↑  Hardi oli igas saates nagu kirss tordil. Eesti Naine, 9.11.2017.
14. ↑  Genealoogia.
15. ↑  Metsakalmistu.
16. ↑  Eesti filmi andmebaas.
17. ↑  Korpusepoisid, leht 22. Vaadatud 14.01.2023.
18. ↑  Meie Hardi: "Meie Mats 1993".

Kirjandus
---------

* Olev Remsu. "Legendaarne mälumängur Hardi" (järjejutt). Postimees, 28. oktoober – 10. november 1995
* Eesti kirjanike leksikon. Eesti Raamat, Tallinn 2000, lk 595, artikli autor Eerik Teder
* Toivo Tootsen. "Vana Hõbe. Hardi Tiidus ja inimesed tema ümber". Maagiline Ruum. Tallinn 2013, 320 lk; ISBN 9789949940219

Välislingid
-----------

* Maailmapilt. Hardi Tiidus. arhiiv.err.ee 1998.
* "Hardi Tiidus 8. XI 1918 - 21. III 1999", Sirp, 26. märts 1999, lk 20
* Hardi Tiiduse menüü: 50 grammi viina ja 6 sigaretti. Õhtuleht, 21. veebruar 2000
* Hardi Tiidus, Ristik 2006
* Vanad noored papad
* Milliseid elutarkusi õpetas Hardi Tiidus tütrele Mariale? Õhtuleht, 8.11.2008.
* "Esko Kivikoski". *Estofilia*. Tallinn: Soome suursaatkond. 2018. Vaadatud 04.05.2018.